**Y gweithdrefnau ar gyfer cymeradwyo a monitro deunyddiau hyrwyddo partneriaethau cydweithredol a llawlyfrau rhaglenni astudio**

*Deunyddiau Hyrwyddo*

Mae’n ofynnol i Sefydliadau Partner Cydweithredol ddarparu’r holl ddeunyddiau hyrwyddo arfaethedig i’r Swyddfa Partneriaethau Cydweithredol (SPC). Bydd y SPC yn cofnodi’r deunydd ac yn gwirio ei gywirdeb, ac yn ymgynghori ag Adrannau eraill a/neu Athrofeydd y Brifysgol, lle bo’n briodol.

Gofynnir yn ffurfiol i’r holl bartneriaid cydweithredol newydd, mewn llythyr a anfonir gyda’r Memorandwm Cytundeb llofnodedig, gyflwyno’r holl ddeunyddiau hyrwyddo arfaethedig sy’n ymwneud â rhaglenni Prifysgol Cymru Y Drindod Dewi Sant neu sy’n dwyn enw neu logo’r Brifysgol, i’r Brifysgol cyn eu cyhoeddi.

Yn ogystal mae angen cymeradwyaeth ymlaen llaw gan y Brifysgol ar gyfer yr holl ddiweddariadau i ddeunyddiau hyrwyddo cymeradwy sy'n ymwneud â rhaglenni Prifysgol Cymru Y Drindod Dewi Sant neu sy'n dwyn logo'r Brifysgol, gan gynnwys prosbectysau a chynnwys gwe, a mathau eraill o gyhoeddusrwydd - er enghraifft, y cyfryngau cymdeithasol, posteri, baneri neu hysbysebion.

Bydd y Pennaeth Partneriaethau Cydweithredol (Gweithrediadau) yn trefnu i archwiliadau cyson o wefannau sefydliadau partner gael eu gwneud. Bydd y SPC yn cadw cofnod o’r dyddiadau yr ymwelwyd â’r safleoedd ac unrhyw ddeunydd o bryder posibl a’r camau a gymerwyd yn sgil hynny.

Bydd swyddogion y SPC yn cadw cofnodion o unrhyw ohebiaeth â sefydliadau partner yn ymwneud â gwirio deunyddiau hyrwyddo ac, os bydd anawsterau’n codi gyda phartner penodol, bydd yn rhybuddio’r Pennaeth Partneriaethau Cydweithredol (Gweithrediadau) yn y lle cyntaf.

*Llawlyfrau Rhaglenni Astudio*

Mae’r Brifysgol yn darparu templedi ar gyfer Llawlyfrau Rhaglenni Astudio Israddedig ac Ôl-raddedig partneriaid cydweithredol, sydd yn atodiadau i Bennod 4 y Llawlyfr Ansawdd Academaidd ac a gyhoeddir ar wefannau’r Swyddfa Academaidd.

Gofynnir i sefydliadau partner cydweithredol ddefnyddio’r templedi ar gyfer rhaglenni PCYDDS a gyflwynir yn eu sefydliad ac anfon copi o’r llawlyfr terfynol i’r SPC.

Bydd swyddogion y SPC yn gwirio cywirdeb ac yn cadw log o’r holl lawlyfrau Rhaglenni Astudio ar gyfer rhaglenni darpariaeth gydweithredol.